# George Back

George Back (Stockport, 6 de novembre de 1796 - Londres, 23 de juny de 1878) FRS fou un oficial naval i explorador britànic de l'Àrtida canadenca, alhora que naturalista i artista.

## Biografia

Back nasqué a Stockport. Sent encara jove s'enrolà com a voluntari a la fragata HMS Arethusa el 1808, prenent part en la destrucció de bateries a la costa espanyola. L'any següent es va veure embolicat en algunes lluites al golf de Biscaia, fins que fou capturat pels francesos. Restà empresonat durant cinc anys Continuà fins a la pau de primers de 1814. Durant el seu captiveri practicà els dots com a dibuixant, que més tard aplicaria en les notes dels seus viatges a través de l'Àrtida.
Després del seu alliberament, Back serví al HMS Akbar i HMS Bulwark com a midshipman abans de servir com a voluntari a les ordres de John Franklin en la seva primera expedició a l'Àrtida el 1818. Back també acompanyà a Franklin en les dues expedicions per terra de reconeixement de la costa nord d'Amèrica del Nord, primer en l'expedició Coppermine de 1819-1822 – en què Back fou el responsable de tots els temes cartogràfics – i posteriorment en una expedició similar pel Riu Mackenzie entre 1824 i 1826. Durant aquest temps Back anà ascendint en l'escalafó militar, primer a tinent i posteriorment a comandant, el 1825.
Back comandà la seva pròpia expedició entre 1833 i 1834, a la recerca de John Ross, que havia hivernat quatre anys seguits sense poder donar notícies. Una vegada allà s'assabentà que Ross havia aconseguit tornar sa i estalvi a casa. Back decidí explorar la zona del riu Great Fish, actualment anomenat riu Back en honor seu, i l'illa de Mont-real. El seu llibre sobre aquest viatge, Narrative of the Arctic Land Expedition fou publicat el 1836.
Richard King, naturalista i cirurgià del vaixell va contribuir en l'elaboració dels apèndixs sobre meteorologia i botànica en l'obra de Back, alhora que també va escriure el seu propi relat sobre l'expedició.

### L'expedició a l'estret Frozen de 1836-37

El 30 de setembre de 1835 Back fou ascendit al grau de capità i el 1836 fou assignat al comandament del HMS Terror en una expedició per cartografiar la part septentrional de la badia de Hudson, travessar per terra la península de Melville i explorar la seva cara occidental. El HMS Terror quedà atrapat pel gel a l'estret Frozen durant 10 mesos i fent que un moment donat la pressió del gel l'empenyés a menys de 40 peus d'un penya-segat. Durant la primavera de 1837 un xoc amb un iceberg danyà més encara el vaixell. No fou fins al juliol quan quedà alliberat del gel, però llavors el seu estat era tan pèssim que no tingué altra opció que emprendre el viatge de retorn, arribant el 3 de setembre a Lough Swilly, a la costa d'Irlanda, en un estat de naufragi.

### Retirada de la Royal Navy

La mala salut provocà la retirada prematura de Back del servei actiu. Fou nomenat Knight Bachelor el 18 de març de 1839 i mantingué sempre el seu interès per l'exploració de l'Àrtida. El 1859 fou nomenat contralmirall. Fou assessor de l'Almirallat britànic durant la recerca de l'expedició perduda de John Franklin, i com a vicepresident de la Royal Geographical Society rebé la medalla d'or i plata. Tot i que a efectes pràctics retirat, Back continuà sent membre de l'Almirallat, sent ascendit a vicealmirall el 24 de setembre 1863 i a almirall el 18 d'octubre de 1876.
Tot i la bona reputació que tenia al Regne Unit i els molts honors que havia rebut, Back mantingué relacions de mania i desconfiança amb moltes de les persones que treballaren amb ell a l'Àrtida, inclús Franklin. Fou criticat en diverses ocasions per ser groller, egoista o tenir poca capacitat de lideratge. Es guanyà la reputació de dandy i faldiller. El 1846 es va casar amb la vídua d'Anthony Hammond.

## Back artista

George Back era un artista consumat. Una aquarel·la d'un iceberg que es creu fou pintada per Back en la seva expedició de 1836-1837, es va subhastar el 13 de setembre de 2011 per 59.600 $, tot i no ser signada ni datada. Els experts de la prestigiosa casa de subhastes de Londres Bonhams acreditaren que l'aquarel·la era de Back. La casa de subhastes va opinar que l'escena que envolta l'iceberg gegantí sembla coincidir amb una descripció que apareix al llibre de Back Narrative of an Expedition in H.M.S. Terror (1838) quan el Terror es trobava a l'estret de Davis que fa: "per la tarda (del 29 de juliol de 1836) quan el temps va millorar ... es va observar un enorme berg, la cara perpendicular del qual no era inferior a 300 metres d'altura..."

### Obres

Back dibuixà 'HMS Terror Thrown Up By Ice' (1813). Back dibuixà el retrat 'A Buffalo Pound' (1823), el qual posteriorment fou tornat a treballar com a gravat. Pintà l'aquarel·la 'Winter View of Fort Franklin' (1825-6).
* L'HMS Terror (1813) dibuixat per George Back
* 'Arctic Council Planning Search' per George Back
* Coppermine mouth (1821) per George Back
* 'Expedition Doubling Cape Barrow' (1821) per George Back
* 'Fort Enterprise' per George Back
* 'Franklin's canoes in gale' per George Back
* 'Preparing an Encampment on the Barren Grounds' per George Back
* 'Resting Place in Winter' per George Back

## Referències

* 1 2 3 4 Dod, Robert P. The Peerage, Baronetage and Knightage of Great Britain and Ireland. Londres: Whitaker and Co., 1860, p. 99.
* ↑ «Expedition: Lookin' Back». canoe.ca. [Consulta: 15 març 2008].
* ↑ King, Richard. Narrative Of A Journey To The Shores Of The Arctic Ocean In 1833, 1834, and 1835; Under The Command Of Capt. Back, R. N., Volume I. Londres: Richard Bentley, 1836 [Consulta: 15 agost 2009]. King, Richard. Narrative Of A Journey To The Shores Of The Arctic Ocean In 1833, 1834, and 1835; Under The Command Of Capt. Back, R. N., Volume II. Londres: Richard Bentley, 1836 [Consulta: 15 agost 2009].
* ↑ «KING, RICHARD». Dictionary of national biography,. Smith, Elder, & co., 31, 1892, page 152.
* ↑ BACK, Sir GEORGE a Dictionary of Canadian Biography Online (anglès)
* ↑ Mowat, Farley. Ordeal by ice; the search for the Northwest Passage (The Vanished Ships). Toronto: McClelland and Stewart Ltd, 1973, p. 249. OCLC 1391959.
* ↑ Maine Antiques Digest, Novembre de 2011, p. 32-B, "Back to the Arctic, or Terror and the Iceberg"; accessed 12 de novembre de 2011.
* ↑ Pound, Richard W. 'Fitzhenry and Whiteside Book of Canadian Facts and Dates'. Fitzhenry and Whiteside, 2005.

## Bibliografia

Recent
* Steele, Peter (2003). The Man Who Mapped the Arctic: The Intrepid Life of George Back, Franklin's Lieutenant. Vancouver, B.C.: Raincoast Books ISBN 978-1-55192-648-3. .
* Back, George (1994). C. Stuart Houston (editor). I.S. MacLaren (commentary). Arctic Artist: The Journal and Paintings of George Back, Midshipman with Franklin, 1819-1822. Montreal; Buffalo: McGill-Queen's University Press ISBN 978-0-7735-1181-1. .
Històrica
* Back, George (1823). Canadian Airs, Collected by Captain George Back, R.N. during the Late Arctic Expedition under Captain Sir John Franklin, with Symphonies and Accompaniments by Edward Knight, Junior. The words by G. Soane, and J.B. Planché. London: J. Power. . OCLC 181890333.
* Back, George (1836). Narrative of the Arctic Land Expedition to the Mouth of the Great Fish River, and along the Shores of the Arctic Ocean, in the Years 1833, 1834 and 1835. Re-print edition Adamant Media Corporation (January 31, 2002) ISBN 978-1-4021-6098-1. Scanned facsimile
* Ross, J, Back, G. & Williams, E. (1835). Narrative of the recent voyage of Captain Ross to the Arctic regions in the years 1829-30-31-32-33, and a notice of Captain Back's expedition; with a preliminary sketch of polar discoveries, from the earliest period to the year 1827.. Nova York: Wiley & Lond. . OCLC 74413181. Scanned facsimile
* Back, George (1838). Narrative of an Expedition in HMS Terror, Undertaken with a View to Geographical Discovery on the Arctic Shores, in the Years 1836-37. London, J. Murray. . OCLC 1275534.

## Enllaços externs

* Biografia a Dictionary of Canadian Biography Online
* George Back Collection a National Archives of Canada Arxivat 2005-03-13 a Wayback Machine.
* Il·lustracions de George Back Arxivat 2016-09-27 a Wayback Machine.